《霓裳中叙第一 春事欲阑，故人江外，旅窗竟夕，索梦不得，书寄何梅屋》
清代·蒋春霖

苍苔换旧迹。过却清明春是客。花外玉尊又侧。任庭树敛阴，风帘催夕。

天涯倦翼。趁坠红、飞去无力。凄凉久、一灯梦觉，隐约夜窗白。

檐隙。峭寒犹积。叹瘦骨、轻衾怎敌。相思偏在故国。

竹槛欹琴，水榭题壁。断鸿归太急。便忘却、江南旧识。

乡程远、何时孤棹，卧听倚楼笛。

作者简介：蒋春霖（1818～1868）晚清词人。字鹿潭，江苏江阴人，后居扬州。咸丰中曾官两淮盐大使，遭罢官。一生潦倒，后因情事投水自杀（一说仰药死）。早年工诗，中年一意于词，与纳兰性德、项鸿祚有清代三大词人之称，所作《水云楼词》以身遭咸丰间兵事，特多感伤之音，诗作传世仅数十首，称《水云楼賸稿》。